KOMISIJOS SPRENDIMAS
2004 m. liepos 8 d.
dėl radijo spektro 79 GHz dažnių juostoje suderinimo automobilinių mažojo nuotolio radijo ryšio įrenginių naudojimui Bendrijoje
(pranešta dokumentu Nr. K(2004) 2591)
(Tekstas svarbus EEE)
(2004/545/EB)
EUROPOS BENDRIJŲ KOMISIJA,
atsižvelgdama į Europos bendrijos sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos Bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Savo 2003 m. rugsėjo 15 d. Komunikate Tarybai ir Europos Parlamentui, pavadintame „Informacinės ir komunikacinės technologijos dėl saugių ir protingai veikiančių automobilių“ (2) Komisija paskelbė apie ketinimą pagerinti eismo saugumą Europos keliuose, kuris buvo pavadintas e-saugos iniciatyva. Toks pagerinimas visų pirma gali būti pasiektas naudojant naujas informacijos perdavimo technologijas ir pažangiąsias kelių saugos sistemas, pvz., automobilinius mažojo nuotolio radijo ryšio įrenginius (SRR). Be to, 2003 m. gruodžio 5 d. Taryba savo Išvadose dėl kelių saugos (3) paragino gerinti automobilių saugą, skatinant naująsias technologijas, pvz., elektroninę saugą.
(2)
Sparčiam ir koordinuotam mažojo nuotolio radijo ryšio įrenginių tobulinimui ir įdiegimui Bendrijoje reikalinga nedelsiant padaryti prieinamus pastovius ilgalaikius suderintus radijo dažnių ruožus siekiant, kad gamintojai patikėtų būtinybe investuoti.
(3)
Planuodama tokį suderinimą ir vadovaudamasi Sprendimo 676/2002/EB 4 straipsnio 2 dalimi, 2003 m. rugpjūčio 5 d. Komisija Europos pašto ir telekomunikacijų administracijų konferencijai (CEPT) suteikė mandatą (4) suderinti radijo spektrą ir palengvinti koordinuotą automobilinių mažojo nuotolio radijo ryšio įrenginių (SRR) sistemų įvedimą.
(4)
Pasinaudodama šiuo mandatu, CEPT per savo Elektroninių ryšių komitetą (toliau - ERK) nustatė, kad ilgalaikiam pastoviam mažojo nuotolio radijo ryšio įrenginių tobulinimui ir įdiegimui labiausiai tinka 79 GHz juostos dažnių ruožas. ERK padarė išvadą, kad juosta turi būti naudojama be trukdžių ir be apsaugos, vadovaujantis Tarptautinės telekomunikacijų sąjungos priimtais Radijo ryšio reglamentais ir laikantis 2004 m. kovo 19 d. ERK nustatytų techninių specifikacijų.
(5)
Darbo, atlikto pagal CEPT suteiktą mandatą, rezultatai dėl ilgalaikės pastovios mažojo nuotolio radijo ryšio įrenginių juostos nustatymo yra priimtini ir turėtų būti taikomi Bendrijoje siekiant užtikrinti radijo spektro, būtino vidaus rinkos sukūrimui ir veikimui, prieinamumą ir veiksmingą naudojimą. Todėl reikėtų kuo skubiau ir ne vėliau kaip 2005 m. sausio 1 d. leisti 79 GHz juostoje naudoti mažojo nuotolio radijo ryšio įrenginius, kad gamintojai gautų paskatą plėtoti ir gaminti toje juostoje veikiančius SRR įrenginius ir jais prekiauti.
(6)
Mažojo nuotolio radijo ryšio įrenginiai turėtų būti naudojami deramai atsižvelgiant į naudotojo ir bet kurio kito asmens sveikatą ir saugą, visų pirma vadovaujantis 1999 m. liepos 12 d. Tarybos rekomendacija 1999/519/EB dėl elektromagnetinių laukų (nuo 0 iki 300 GHz) poveikio žmonėms (5) ir 1999 m. kovo 9 d. Europos Parlamento ir Tarybos direktyvos 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (6) 3 straipsnio 1 dalies a punktu.
(7)
Šiame sprendime numatytos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo tikslas yra suderinti sąlygas prieiti prie 79 GHz ruožo radijo spektro juostos ir veiksmingai ja naudotis automobilinių mažojo nuotolio radijo ryšio įrenginiais.
2 straipsnis
Šiame sprendime vartojami tokie terminai:
a)
„79 GHz ruožo radijo spektro juosta“ - dažnių juosta nuo 77 iki 81 gigahercų;
b)
„automobiliniai mažojo nuotolio radijo ryšio įrenginiai“ - įranga, atliekanti automobilyje įrengto radaro funkcijas, skirtas susidūrimo padariniams sušvelninti ir transporto saugai;
c)
„be trukdžių ir be apsaugos“ - negalima kelti žalingųjų trukdžių kitiems ruožo naudotojams ir negalima reikalauti apsaugos nuo žalingųjų trukdžių, kuriuos gali kelti kitos tame pačiame ruože veikiančios sistemos ar kiti veikiantys tarnybų operatoriai.
3 straipsnis
79 GHz ruožo radijo spektro juosta yra skiriama ir padaroma prieinama automobiliniams mažojo nuotolio radijo ryšio įrenginiams be trukdžių ir be apsaugos kaip įmanoma greičiau, bet ne vėliau negu 2005 m. sausio 1 d.
Vidutinis galios tankis yra ne didesnis kaip - 3 dBm/MHz ekvivalentinės izotropinės spinduliuotės galios (eirp), kai ekvivalentinės izotropinės spinduliuotės pikinė galia yra ne didesnė kaip 55 dBm.
Veikiant vienam mažojo nuotolio radijo ryšio įrenginiui, galios tankio vidurkis automobilio išorėje neviršija - 9 dBm/MHz eirp.
4 straipsnis
Šis sprendimas skirtas valstybėms narėms.
Priimta Briuselyje, 2004 m. liepos 8 d.